ประกาศกรมประมง เรื่อง กำหนดมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมง (รุ่นที่ 2) เพิ่มเติม ครั้งที่ 2 พ.ศ. 2560 
ประกาศกรมประมง
เรื่อง
กำหนดมาตรฐานสมรรถนะของอุปกรณ์และข้อกำหนดเชิงหน้าที่
ของระบบติดตามเรือประมง
(รุ่นที่ ๒) เพิ่มเติม ครั้งที่ ๒
พ.ศ. ๒๕๖๐
 

ตามประกาศกรมประมง
เรื่อง กำหนดมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมง
(รุ่นที่ ๒) พ.ศ. ๒๕๖๐ ลงวันที่ ๑๑ พฤษภาคม พ.ศ. ๒๕๖๐ ในข้อ ๒ กำหนดให้ผู้รับใบอนุญาตทำการประมงพาณิชย์ที่ได้ติดตั้งระบบติดตามเรือประมงอยู่ก่อนหรือในวันที่ประกาศนี้มีผลบังคับใช้
ปรับเปลี่ยนระบบติดตามเรือประมงให้เป็นไปตามมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมงสำหรับเรือประมง
(รุ่นที่ ๒) ภายในสองปีนับแต่วันประกาศมีผลใช้บังคับ นั้น

เนื่องจากการติดตั้งระบบติดตามเรือประมงมิได้มีการติดตั้งพร้อมกันทั้งหมด
จึงมีระบบติดตามเรือประมงที่เพิ่งมีการติดตั้งขึ้นใหม่
และอาจมีระบบติดตามเรือประมงที่ได้ติดตั้งไปแล้วแต่ยังมีสภาพดีอยู่
เห็นควรให้สามารถใช้ระบบติดตามเรือประมงดังกล่าวต่อไปได้จนกว่าจะมีการขัดข้อง
ชำรุด จนต้องมีการปรับเปลี่ยนอาศัยอำนาจตามความในมาตรา ๘๑ (๑)
แห่งพระราชกำหนดการประมง พ.ศ. ๒๕๕๘
และที่แก้ไขเพิ่มเติมอธิบดีกรมประมงออกประกาศไว้ ดังต่อไปนี้

ข้อ
๑ ให้ผู้ได้รับใบอนุญาตทำการประมงพาณิชย์ที่ได้ติดตั้งระบบติดตามเรือประมงตามมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมงแนบท้ายประกาศกรมประมง
เรื่อง กำหนดหลักเกณฑ์และวิธีการติดตั้งระบบติดตามเรือประมง
และดูแลรักษาระบบติดตามเรือประมงของเรือประมงพาณิชย์ให้สามารถใช้งานได้ตลอดเวลา
พ.ศ. ๒๕๕๘ ลงวันที่ ๒๘ ธันวาคม พ.ศ. ๒๕๕๘
อยู่ก่อนหรือในวันที่ประกาศฉบับนี้มีผลบังคับใช้
สามารถใช้ระบบติดตามเรือประมงดังกล่าวต่อไปได้จนกว่าจะมีการขัดข้อง
หรือชำรุดจนต้องมีการปรับเปลี่ยน
ในกรณีมีการปรับเปลี่ยนหรือติดตั้งระบบติดตามเรือประมงใหม่ให้ผู้รับใบอนุญาตทำการประมงพาณิชย์ปรับเปลี่ยนระบบติดตามเรือประมงให้เป็นไปตามมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมง
(รุ่นที่ ๒) แนบท้ายประกาศกรมประมง เรื่อง กำหนดมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมง
(รุ่นที่ ๒) พ.ศ. ๒๕๖๐ ลงวันที่ ๑๑ พฤษภาคม พ.ศ. ๒๕๖๐

ข้อ
๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๑๔ ธันวาคม พ.ศ. ๒๕๖๐
อดิศร พร้อมเทพ
อธิบดีกรมประมง





พรวิภา/ภวรรณตรี/จัดทำ
๔ มกราคม
๒๕๖๑

[๑] ราชกิจจานุเบกษา
เล่ม ๑๓๔/ตอนพิเศษ ๓๑๖ ง/หน้า ๙/๒๑ ธันวาคม ๒๕๖๐